പോത്താങ്കണ്ടം പാലം പണി എവിടെയുമെത്തിയില്ല ചീമേനി: പൊട്ടിപ്പൊളിഞ്ഞ് അപകടാവസ്ഥയിലായ പോത്താങ്കണ്ടം പാലത്തിന്റെ നിര്മാണ പ്രവര്ത്തനങ്ങളുടെ ഉദ്ഘാടനം ആഘോഷ പൂര്വം നടത്തി ആറു മാസമായിട്ടും പാലംപണി ആരംഭിച്ചില്ല. കഴിഞ്ഞ ഫെബ്രുവരിയില് എം. രാജഗോപാലന് എംഎല്എ അടക്കമുള്ള ജനപ്രതിനിധികള് പങ്കെടുത്ത പരിപാടിയില് 3.18 കോടി രൂപയുടെ പദ്ധതി പ്രഖ്യാപിച്ച് പാലത്തിന്റെ നിര്മാണ പ്രവൃത്തിയുടെ ഉദ്ഘാടനം നടത്തിയിരുന്നു. പോത്താങ്കണ്ടംപാടിയോട്ടുചാല് റോഡില് പോത്താങ്കണ്ടം ജുമാ മസ്ജിദിന് സമീപത്തായി കാസര്കോഡ്കണ്ണൂര് ജില്ലകളെ ബന്ധിപ്പിക്കുന്ന പാലമാണിത്. കാലപ്പഴക്കത്താല് ജീര്ണിച്ച ഈ പാലത്തിലൂടെ കഷ്ടിച്ച് ഒരു വാഹനത്തിനു മാത്രമേ കടന്നു പോകാനാവു ഇരുവശത്തുനിന്നും വാഹനങ്ങള് വന്നാല് ഗതാഗത തടസമുണ്ടാകും. വാഹനങ്ങള് മുന്നോട്ടോ പിന്നോട്ടോ നീക്കാന് ഏറെ പാടുപെടേണ്ടിയും വരും. ബസടക്കമുള്ള വലിയ വാഹനങ്ങള്ക്ക് ഈ പാലം മുറിച്ച് കടക്കാന് ഏറെ പണിപ്പെടണം. ഡ്രൈവറുടെ ശ്രദ്ധ ഒന്ന് തെറ്റിയാല് മതി വന് ദുരന്തങ്ങള് സംഭവിക്കാന്. കുത്തനെയുള്ള ഇറക്കവും മറു ഭാഗം കാണാന് പറ്റാത്ത രീതിയിലുള്ള വളവുമായതിനാല് വാഹനങ്ങള് അപകടത്തില്പ്പെടുന്നത് പതിവാണ്. പാലത്തിന്റെ അടിഭാഗം ഇളകിയ നിലയിലാണുള്ളത്. കൈവരികള് നശിച്ചിട്ട് നാളുകളായിട്ടും അധികൃതര്ക്ക് മിണ്ടാട്ടമില്ല. നിലവിലുള്ള പാലം പൊളിച്ചുമാറ്റി വീതിയുള്ള പാലം നിര്മിച്ചാല് മാത്രമേ ഈ പ്രശ്നത്തിന് ശാശ്വത പരിഹാരമാവുകയുള്ളൂ. അപകടാവസ്ഥയിലായ പാലം പൊളിച്ചുമാറ്റി പുതിയത് നിര്മിക്കാനുള്ള നാട്ടുകാരുടെ ആവശ്യത്തിന് വര്ഷങ്ങളുടെ പഴക്കമുണ്ട്.